**ecce homo**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

luminătorii s-au ascuns

acum când întunericul guvernează pretutindeni

priveşte

pe obrajii crinilor roua e sângerie

o să-mi spui

e aprilie şi e nefiresc

dar în pretoriu Pillat îşi spălă mâinile a dezgust

adevărul îşi închide ochii tăcând

pentru că n-a venit încă ceasul cunoaşterii

în ştreang se leagănă trădarea

eu te îndemn

hai să semănăm speranţă pe ţarina sângelui

că nu i-au fost de folos nimănui

argintii lui Iuda

ecce homo

Dumnezeu şi-a ţinut făgăduinţă

noi însă

\*\*\*

a rămas la fel de periculos ca și ieri

să declami în fața mulțimii

ecce homo

poate pentru că se nasc la câteva mii de ani

și trebuie să poarte coroană de spini

totuși astăzi drumul crucii

nu mai înspăimântă pe nimeni

biciul pare un dar divin

am urca mai ușor Via Dolorosa

dacă nu ne-am spăla pe mâini ca Pilat

de fiecare dată când exclamăm

ecce homo

iar în buzunarele unor farisei

nu s-ar auzi zornăind treizeci de arginți

liliana trif ioan grigoraș